CÍMKÉZD FEL!

Gyűjtsük ki a mesében szereplő növényneveket!

*nárcisz, rózsa, tulipán, aszfodélosz, tőzegmirtusz, rododendron, laboda, klemátisz*

Párokban dolgozva a gyerekek gyűjtsenek az internetről vagy könyvekből információkat a fenti növények valamelyikéről. Kis kartonlapokra készítsenek információs táblát, mint amilyenek botanikus kertekben láthatóak a növények mellett.

Járjuk be az iskola udvarát, kertjét (ha van), ha nincs, a közelében lévő zöld területet. Növényhatározó segítségével (már okostelefonos applikációban is elérhető ilyen!) próbáljuk meghatározni, milyen növények élnek a közvetlen közelünkben. Van-e köztük olyan, ami veszélyes lehet, mert allergiát okoz, mérgező részei vannak, szúrós? Ha igen, tegyünk ki figyelmeztető táblát mellé.

Nagy kartonra készítsünk méretarányos térképet a zöld területről, jelöljük benne a növényeket (készíthetünk róluk fényképet, és a képet a megfelelő helyre ragaszthatjuk).

Beszélgessünk arról, hogy a közvetlen környezetünkben lévő növények ismerete miért segítheti, hogy valaki elkötelezett környezetvédő legyen. (Az ember arra vigyáz, amit ismer.)